Regionsudvalgets udtalelse om:

- "Meddelelse fra Kommissionen til Rådet og Europa-Parlamentet - Handlingsprogram for oprettelse af et fælles europæisk luftrum",

- "Kommissionens forslag til Europa-Parlamentets og Rådets forordning om rammerne for oprettelse af et fælles europæisk luftrum",

- "Meddelelse fra Kommissionen til Rådet og Europa-Parlamentet om virkeliggørelse af et fælles europæisk luftrum",

- "Kommissionens forslag til Europa-Parlamentets og Rådets forordning om udøvelse af luftfartstjeneste i det fælles europæiske luftrum",

- "Kommissionens forslag til Europa-Parlamentets og Rådets forordning om organisation og udnyttelse af det fælles europæiske luftrum", og

- "Kommissionens forslag til Europa-Parlamentets og Rådets forordning om interoperabilitet i det europæiske lufttrafikstyringsnet"

(2002/C 278/04)

REGIONSUDVALGET har -

under henvisning til meddelelse fra Kommissionen til Rådet og Europa-Parlamentet - Handlingsprogram for oprettelse af et fælles europæisk luftrum og Kommissionens forslag til Europa-Parlamentets og Rådets forordning om rammerne for oprettelse af et fælles europæisk luftrum (KOM(2001) 123 endelig - 2001/0060 (COD)),

under henvisning til meddelelse fra Kommissionen til Rådet og Europa-Parlamentet om virkeliggørelse af et fælles europæisk luftrum, Kommissionens forslag til Europa-Parlamentets og Rådets forordning om udøvelse af luftfartstjeneste i det fælles europæiske luftrum, Kommissionens forslag til Europa-Parlamentets og Rådets forordning om organisation og udnyttelse af det fælles europæiske luftrum og Kommissionens forslag til Europa-Parlamentets og Rådets forordning om interoperabilitet i det europæiske lufttrafikstyringsnet (KOM(2001) 564 endelig - 2001/0235-0236-0237 (COD)),

under henvisning til Rådets beslutning af 15. november 2001 om i henhold til EF-traktatens artikel 80, stk. 2, at anmode om Regionsudvalgets udtalelse herom,

under henvisning til præsidiets beslutning af 12. juni 2001 om at pålægge Underudvalg 3 "Europæiske net, Transport, Informationssamfundet" at udarbejde udtalelse om spørgsmålet,

under henvisning til forslag til udtalelse vedtaget af Underudvalget for Territorial Samhørighed(1) den 5. marts 2002 (CdR 4/2002 rev.) (Ordfører: Provinsdeputeret for Noord-Holland J.H.J. Verburg, NL, PPE),

og ud fra følgende betragtninger,

realisering af et fælles europæisk luftrum vil fremme sikker og effektiv afvikling af flytrafikken i de højere luftlag,

det store antal forsinkede flyvninger i de seneste år viser, at der er hårdt brug for forbedring af effektiviteten under fastholdelse af det højest mulige sikkerhedsniveau, for at det europæiske lufttransportsystem vedvarende kan opfylde de kvalitetskrav, der må stilles for at sikre og om muligt forbedre Europas og de europæiske regioners konkurrencemæssige position,

forøgelse af flyruternes kapacitet i de højere luftlag og effektivisering af trafikafviklingen er to af flere foranstaltninger, der er nødvendige for at gennemføre de ønskede forbedringer -

på den 44. plenarforsamling den 15.-16. maj 2002 (mødet den 15. maj) vedtaget følgende udtalelse.

1. Regionsudvalget bifalder Kommissionens forslag. Et Europa uden indre grænser må under alle omstændigheder indebære uhindret transport af personer og gods også i luften. De eksisterende alvorlige mangler hvad angår præcis afvikling af flytrafikken påfører lufthavnene og deres omgivelser økonomiske og miljømæssige ulemper. Regionsudvalget betragter Kommissionens forslag som en uundværlig del af de foranstaltninger, der er nødvendige for at løse disse problemer. Regionsudvalget finder, at følgende tre målsætninger bør lægges til grund for den videre udformning af de foreslåede foranstaltninger:

- opretholdelse og om muligt forbedring af sikkerheden

- forøgelse af lufttransportsystemets kapacitet

- forøgelse af effektiviteten, bl.a. af hensyn til mulighederne for at håndhæve miljøbestemmelserne for luftfarten.

2. Regionsudvalget er tilhænger af, at anvendelsen af det højere luftrum rationaliseres. Tilrettelæggelsen af lufttrafikstyringen bør ændres, så antallet af flyvekontroltjenester kan reduceres drastisk og reglerne harmoniseres. Hvad angår koordineringen af civil og militær brug af luftrummet går Regionsudvalget ind for en optimalisering, der tager udgangspunkt i de to sektorers krav til de faktiske anvendelsesmuligheder. Det gælder generelt, og specielt på disse punkter, at et fælles europæisk luftrum kun kan realiseres ved, at eksisterende institutionelle og organisatoriske hindringer fjernes. Regionsudvalget anmoder Det Europæiske Råd om at gøre en indsats herfor.

3. Regionsudvalget finder, at uafhængig og effektiv regelfastsættelse er den første forudsætning for sikker og effektiv anvendelse af luftrummet. Hvad angår forbedring af effektiviteten støtter Regionsudvalget Fællesskabets planlagte tiltrædelse af Eurocontrol, som skal medvirke til, at vedtagne regler hurtigt og fuldt ud får retsgyldighed i medlemsstaterne. Hvad angår uafhængighed går Regionsudvalget ind for, at ansvaret for henholdsvis vedtagelsen af reglerne, gennemførelsen af reglerne og kontrollen med deres gennemførelse adskilles i overensstemmelse med almindeligt gældende administrative principper.

4. Regionsudvalget er overbevist om, at det fælles europæiske luftrums succes i høj grad afhænger af de konkrete foranstaltninger, der træffes på grundlag af de nu foreslåede forordninger. For at sikre succesen er det vigtigt, at alle funktionelle krav og ønsker kommer frem under forberedelsen af gennemførelsesforanstaltningerne. Regionsudvalget går derfor ind for, at de forskellige brancheorganisationer høres. I den forbindelse kan Airport Regions Conference varetage de regionale myndigheders interesser, som har en lufthavn på deres område; Airport Regions Conference (ARC) bør anerkendes som talerør sammen med de lokale og regionale myndigheder. De regionale og lokale myndigheder må have sikkerhed for, at de inddrages i lufthavsplanlægningen.

5. Regionsudvalget foreslår, at oprettelsen af et fælles europæisk luftrum foregår under hensyntagen til randområdernes og øområdernes specifikke behov, da afstanden til de større byområder og erhvervscentre er en vigtig begrænsning for udviklingen. Regionsudvalget anbefaler navnlig - såfremt det er muligt - at indføre foranstaltninger, der sikrer, at forbindelserne mellem øområdernes transportknudepunkter og aktivitetscentrene samt centrene for økonomiske, sociale og institutionelle forbindelser fungerer så godt og så rentabelt som muligt, herunder også med undtagelse fra de almindelige programmer.

6. Det ligger Regionsudvalget på sinde, at der gøres en energisk indsats for at realisere det fælles europæiske luftrum. Det opfordrer alle berørte instanser i alle medlemsstater til at medvirke til, at det fælles europæiske luftrum kan blive en realitet senest i december 2004. Fællesskabets tiltrædelse af Eurocontrol bør finde sted allerede i 2002(2).

Bruxelles, den 15. maj 2002.

Albert Bore

Formand for

Regionsudvalget

(1) Underudvalgenes sammensætning og kompetence blev ændret ved beslutning af 6. februar 2002.

(2) Topmødet i Barcelona af 15.-16. marts kom til den samme konklusion.